title: Vykonávacie nariadenie Komisie (EÚ) 2021/547 z 29. marca 2021, ktorým sa mení vykonávacie nariadenie (EÚ) 2019/1715, pokiaľ ide o postupy na zriadenie a používanie systémov ADIS a EUROPHYT, vydávanie elektronických certifikátov zdravia zvierat, úradných certifikátov, certifikátov zdravia zvierat/úradných certifikátov a obchodných dokladov, používanie elektronických podpisov a fungovanie systému TRACES, a ktorým sa zrušuje rozhodnutie 97/152/ES (Text s významom pre EHP)

text:
                  30.3.2021

                  SK

                  Úradný vestník Európskej únie

                  L 109/60

         VYKONÁVACIE NARIADENIE KOMISIE (EÚ) 2021/547
         z 29. marca 2021,
         ktorým sa mení vykonávacie nariadenie (EÚ) 2019/1715, pokiaľ ide o postupy na zriadenie a používanie systémov ADIS a EUROPHYT, vydávanie elektronických certifikátov zdravia zvierat, úradných certifikátov, certifikátov zdravia zvierat/úradných certifikátov a obchodných dokladov, používanie elektronických podpisov a fungovanie systému TRACES, a ktorým sa zrušuje rozhodnutie 97/152/ES
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 51,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat (2) („právna úprava v oblasti zdravia zvierat“), a najmä na jeho článok 23 prvý pododsek písm. b) až f), článok 30 ods. 1 písm. b) bod ii) a článok 35 prvý odsek písm. c),
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (3), a najmä na jeho článok 104 prvý odsek písm. a), b) a c),
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (4) (nariadenie o úradných kontrolách), a najmä na jeho článok 58 prvý odsek písm. a), článok 90 prvý odsek písm. f), článok 102 ods. 6 prvý pododsek písm. a) a b), článok 103 ods. 6, článok 134 prvý odsek písm. a) až d) a článok 134 prvý odsek písm. g),
         keďže:

                     (1)

                     Vo vykonávacom nariadení Komisie (EÚ) 2019/1715 (5) sa stanovujú pravidlá fungovania systému riadenia informácií pre úradné kontroly (IMSOC) a jeho zložiek, a to konkrétne systému, ktorým sa vykonávajú postupy pre systém rýchleho varovania pre potraviny a krmivá a administratívnu pomoc a spoluprácu (ďalej len „iRASFF“), systému oznamovania informácií o chorobách zvierat a podávania správ o nich (ďalej len „systém ADIS“), systému oznamovania úradného potvrdenia výskytu škodcov v rastlinách a rastlinných produktoch na území členských štátov (ďalej len „systém EUROPHYT“) a obchodného kontrolného a expertného systému na výmenu údajov, informácií a dokladov (ďalej len „systém TRACES“). Stanovujú sa v ňom aj pravidlá týkajúce sa potrebných prepojení medzi týmito zložkami.

                     (2)

                     Ďalej sa v ňom stanovujú pravidlá týkajúce sa zriadenia siete na fungovanie systému ADIS a vytvorenia zoznamu regiónov pre oznamovanie a podávanie správ na účely oznamovania chorôb zvierat v rámci Únie a podávaní správ o nich Únii.

                     (3)

                     S cieľom zabezpečiť jednotné používanie systému ADIS členskými štátmi sa vo vykonávacom nariadení Komisie (EÚ) 2020/2002 (6) stanovujú pravidlá týkajúce sa formátu a štruktúry údajov pre oznámenia Únii a podávanie správ Únii o chorobách, ktoré sa majú vkladať do uvedeného systému, formátu a postupu podávania správ, ako aj lehôt a frekvencie oznámení a podávania správ.

                     (4)

                     Do vykonávacieho nariadenia (EÚ) 2019/1715 by sa mali zahrnúť spoločné pravidlá pre kontaktné miesta siete ADIS, pokiaľ ide o predkladanie oznámení Únii a podávanie správ Únii v súlade s vykonávacím nariadením (EÚ) 2020/2002. S cieľom dosiahnuť súlad s pravidlami Únie týkajúcimi sa ochrany údajov by uvedené pravidlá mali zahŕňať aj ustanovenia o maximálnej lehote uchovávania osobných údajov v systéme ADIS.

                     (5)

                     V tomto nariadení by sa mali stanoviť aj pravidlá, ktoré sa majú zahrnúť do vykonávacieho nariadenia (EÚ) 2019/1715, pokiaľ ide o prepojenia, ktoré sú potrebné medzi systémom ADIS a systémom TRACES, s cieľom zabezpečiť automatickú výmenu alebo sprístupnenie relevantných údajov týkajúcich sa oznámení Únii v oboch systémoch a poskytovanie relevantných informácií členom siete.

                     (6)

                     Vo vykonávacom nariadení (EÚ) 2019/1715 sa stanovujú pravidlá používania systému TRACES na predkladanie oznámení o zadržaní zásielok rastlín, rastlinných produktov a iných predmetov z iných členských štátov alebo tretích krajín, ktoré môžu predstavovať bezprostredné nebezpečenstvo zavlečenia škodcov alebo ich šírenia, do siete EUROPHYT. Stanovuje sa v ňom, že oznámenia o zadržaní zásielok, s ktorými sa obchoduje v Únii, má predkladať kontaktné miesto siete EUROPHYT pre zadržania, zatiaľ čo oznámenia o zadržaní zásielok vstupujúcich do Únie má predkladať rastlinolekársky inšpektor, ktorý o týchto zásielkach rozhoduje.

                     (7)

                     Vzhľadom na to, že oznámenia o zadržaných zásielkach rastlín, rastlinných produktov a iných predmetov, s ktorými sa obchoduje v Únii, patria do rozsahu oznámení o nedodržiavaní pravidiel, pokiaľ ide o tovar, na ktorý sa vzťahuje nariadenie (EÚ) 2017/625, a majú sa vymieňať v systéme iRASFF medzi kontaktnými miestami siete včasného varovania a spolupráce, oznámenia o týchto zadržaných zásielkach by sa mali podávať v systéme iRASFF.

                     (8)

                     S cieľom ďalej zabezpečiť, aby sa systém iRASFF používal aj na výmenu oznámení o nedodržaní pravidiel, pokiaľ ide o zásielky rastlín, rastlinných produktov a iných predmetov, s ktorými sa obchoduje v Únii a ktoré môžu predstavovať riziko pre zdravie rastlín, je vhodné preformulovať vymedzenie pojmu „oznámenie o nedodržiavaní“ stanovené vo vykonávacom nariadení (EÚ) 2019/1715.

                     (9)

                     Zároveň, aby sa predišlo nejasnostiam v súvislosti s významom pojmu „riziko“ vymedzenom vo vykonávacom nariadení (EÚ) 2019/1715, je takisto potrebné vypustiť toto vymedzenie, namiesto toho upraviť určité vymedzenia oznámení v systéme iRASFF a objasniť v daných vymedzeniach rôzne kategórie rizika.

                     (10)

                     Podobne, aby sa predišlo nejasnostiam týkajúcim sa významu vymedzených pojmov „sieť proti potravinovým podvodom“ a „oznámenie o potravinovom podvode“ vo vykonávacom nariadení (EÚ) 2019/1715 a aby sa lepšie zohľadnil rozsah pôsobnosti nariadenia (EÚ) 2017/625 v rámci týchto vymedzených pojmov, je potrebné premenovať tieto vymedzené pojmy na „sieť proti podvodom“ a „oznámenie o podvode“ a zodpovedajúcim spôsobom upraviť všetky ustanovenia vo vykonávacom nariadení (EÚ) 2019/1715 týkajúce sa potravinových podvodov.

                     (11)

                     Vo vykonávacom nariadení (EÚ) 2019/1715 sa takisto stanovuje, že informácie o zadržaných zásielkach vstupujúcich do Únie majú zahŕňať informácie zaznamenané v jednotnom vstupnom zdravotnom doklade rastlinolekárskym inšpektorom v súlade s článkom 55 ods. 2 a článkom 56 nariadenia (EÚ) 2017/625, dodatočné informácie o prijatých opatreniach týkajúcich sa zadržaných zásielok a informácie súvisiace s uloženou karanténou.

                     (12)

                     Keďže jednotný vstupný zdravotný doklad obsahuje polia na zaznamenávanie informácií o opatreniach prijatých v súvislosti so zadržanými zásielkami vrátane prípadov, keď sa uloží karanténa, nie je potrebné predložiť oznámenie o zadržaní obsahujúce rovnaké informácie aj v systéme TRACES. Povinnosť predložiť oznámenie o zadržaní obsahujúce rovnaké informácie v systéme TRACES by sa mala zrušiť a nahradiť povinnosťou zaznamenať údaje o zadržaní do jednotného vstupného zdravotného dokladu.

                     (13)

                     Okrem toho, keďže akékoľvek nedodržanie pravidiel uvedených v článku 1 ods. 2 nariadenia (EÚ) 2017/625 týkajúcich sa zásielok, ktoré vstupujú do Únie alebo s ktorými sa obchoduje v Únii, sa má oznámiť buď v systéme TRACES, alebo v systéme iRASFF, všetky ustanovenia týkajúce sa oznámení EUROPHYT o zadržaní by sa mali z vykonávacieho nariadenia (EÚ) 2019/1715 vypustiť.

                     (14)

                     Vo vykonávacom nariadení (EÚ) 2019/1715 sa stanovujú pravidlá používania elektronických jednotných vstupných dokladov a vydávania elektronických certifikátov pre zásielky zvierat a tovaru vstupujúce do Únie. Uvedené pravidlá zahŕňajú vysoký stupeň zabezpečenia, pokiaľ ide o overovanie totožnosti certifikujúcich úradníkov pred udelením práva na elektronický podpis a používanie kvalifikovanej elektronickej časovej pečiatky na elektronický podpis generovanej dôveryhodnou treťou stranou.

                     (15)

                     Zo skúseností vyplýva, že tento vysoký stupeň zabezpečenia nie je potrebný, keďže mechanizmus autentifikácie pred prihlásením do systému TRACES, vnútroštátneho systému členského štátu, elektronického certifikačného systému tretej krajiny alebo medzinárodnej organizácie poskytuje dostatočný stupeň spoľahlivosti v súvislosti s totožnosťou signatára. Okrem toho nie je potrebná ani časová pečiatka. Bezpečný tok údajov v rámci systémov a medzi systémami a používanie kvalifikovanej elektronickej pečate určenej na spoľahlivé preukázanie správneho načasovania, integrity a správnosti údajov poskytujú dostatočné záruky na to, aby sa akákoľvek následná zmena údajov dala zistiť.

                     (16)

                     Týmto nariadením by sa preto v súlade s nariadením Európskeho parlamentu a Rady (EÚ) č. 910/2014 (7) mali zaviesť zmeny vykonávacieho nariadenia (EÚ) 2019/1715, ktoré umožnia úradným veterinárnym lekárom, rastlinolekárskym inšpektorom a certifikujúcim úradníkom používať elektronické podpisy v elektronických jednotných vstupných zdravotných dokladoch a certifikátoch s nižšími úrovňami zabezpečenia totožnosti a bez zaznamenávania časových pečiatok.

                     (17)

                     Toto nariadenie by malo zahŕňať aj zmeny pravidiel vo vykonávacom nariadení (EÚ) 2019/1715, pokiaľ ide o vydávanie elektronických certifikátov alebo obchodných dokladov sprevádzajúcich zásielky zvierat a určitého tovaru, ktoré sa premiestňujú medzi členskými štátmi podľa článku 150, článku 161 ods. 5, článku 167 ods. 4, článku 217 a článku 223 ods. 5 nariadenia (EÚ) 2016/429, zásielky určitých vedľajších živočíšnych produktov a odvodených produktov neurčených na ľudskú spotrebu a prepravovaných v rámci Únie podľa článku 17 nariadenia Komisie (EÚ) č. 142/2011 (8), a zásielky rastlín, rastlinných produktov a iných predmetov vyvážaných alebo opätovne vyvážaných z Únie podľa článku 100 ods. 5 a článku 101 ods. 6 nariadenia (EÚ) 2016/2031. Uvedené pravidlá by mali byť podobné pravidlám na vydávanie elektronických certifikátov pre zásielky zvierat a tovaru vstupujúcich do Únie.

                     (18)

                     Keďže v nariadení (EÚ) 2016/2031 sa stanovuje, že elektronické rastlinolekárske osvedčenia na vývoz alebo opätovný vývoz rastlín, rastlinných produktov a iných predmetov z územia Únie sa majú poskytovať len prostredníctvom systému IMSOC alebo elektronickou výmenou s týmto systémom, v tomto nariadení by sa malo stanoviť začlenenie pravidiel vydávania takýchto osvedčení do vykonávacieho nariadenia (EÚ) 2019/1715 v súlade s uvedeným nariadením.

                     (19)

                     S cieľom posilniť presadzovanie pravidiel Únie sa vo vykonávacom nariadení (EÚ) 2019/1715 stanovuje, že kontaktné miesta siete TRACES majú v systéme TRACES viesť a aktualizovať zoznamy určitých referenčných údajov potrebných na riadne fungovanie systému TRACES. Tieto zoznamy zahŕňajú prevádzkarne potravinárskych podnikov schválené v súlade s nariadením Európskeho parlamentu a Rady (ES) č. 852/2004 (9) a prevádzkarne, závody a prevádzkovateľov, ktorí manipulujú s vedľajšími živočíšnymi produktmi alebo odvodenými produktmi schválenými alebo registrovanými v súlade s nariadením Európskeho parlamentu a Rady (ES) č. 1069/2009 (10).

                     (20)

                     Na ten istý účel by sa týmto nariadením uvedené zoznamy referenčných údajov mali rozšíriť tak, aby zahŕňali registrované a schválené prevádzkarne a prevádzkovateľov v zmysle nariadenia (EÚ) 2016/429, ako aj určitých profesionálnych prevádzkovateľov registrovaných podľa nariadenia (EÚ) 2016/2031, ak sú zapojení do cezhraničných činností.

                     (21)

                     S cieľom poskytnúť členským štátom podporu pri príprave analýz rizika na účely inšpekcií alebo auditov týkajúcich sa prepravy živých zvierat by zoznamy referenčných údajov mali zahŕňať aj kontrolné miesta schválené podľa nariadenia Rady (ES) č. 1255/97 (11), ako aj oprávnených prepravcov, certifikovaných vodičov a sprievodcov a schválené dopravné prostriedky podľa nariadenia Rady (ES) č. 1/2005 (12).

                     (22)

                     Keďže nariadenie (EÚ) 2016/429 sa uplatňuje od 21. apríla 2021, zmeny týkajúce sa systému ADIS, potrebné prepojenia medzi systémom ADIS a TRACES a rozšírenie zoznamov referenčných údajov o registrované a schválené prevádzkarne a prevádzkovateľov podľa nariadenia (EÚ) 2016/429 by sa takisto mali uplatňovať od 21. apríla 2021.

                     (23)

                     Vzhľadom na význam referenčných údajov pre dobré fungovanie systému TRACES by sa od 21. apríla 2021 malo uplatňovať aj rozšírenie zoznamov referenčných údajov z nariadení (ES) č. 1255/97, (ES) č. 1/2005 a (EÚ) 2016/2031.

                     (24)

                     Keďže treba ďalej rozvíjať systémy iRASFF a TRACES, pokiaľ ide o oznámenia o zadržaní, dátum začatia uplatňovania zmien kapitoly 3 oddielu 3 vykonávacieho nariadenia (EÚ) 2019/1715 by sa mal odložiť do 1. decembra 2021.

                     (25)

                     V prílohe k rozhodnutiu Komisie 97/152/ES (13) sa stanovujú informácie, ktoré sa majú vkladať do systému TRACES, pokiaľ ide o zásielky zvierat alebo živočíšnych produktov z tretích krajín. Uvedené rozhodnutie vychádza z článku 12 rozhodnutia Rady 92/438/EHS (14), ktoré bolo zrušené článkom 146 ods. 1 nariadenia (EÚ) 2017/625 s účinnosťou od 14. decembra 2019. Informácie stanovené v prílohe k rozhodnutiu 97/152/ES sú teraz zahrnuté v jednotnom vstupnom zdravotnom doklade CHED-A a CHED-P v časti 2 oddieloch A a B prílohy II k vykonávaciemu nariadeniu (EÚ) 2019/1715. V záujme jasnosti a konzistentnosti by sa preto rozhodnutie 97/152/ES malo zrušiť.

                     (26)

                     V súlade s článkom 42 ods. 1 nariadenia Európskeho parlamentu a Rady (EÚ) 2018/1725 (15) sa uskutočnili konzultácie s európskym dozorným úradníkom pre ochranu údajov, ktorý vydal 14. januára 2021 stanovisko.

                     (27)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmeny
            Vykonávacie nariadenie (EÚ) 2019/1715 sa mení takto:

                        1.

                        V kapitole 1 sa článok 2 mení takto:

                                    a)

                                    Bod 8 sa vypúšťa;

                                    b)

                                    Bod 9 sa nahrádza takto:

                                                „9.

                                                „sieť RASFF“ je systém rýchleho varovania zriadený ako sieť článkom 50 nariadenia (ES) č. 178/2002 na účely oznámení uvedených v bodoch 15 až 20 tohto článku;“.

                                    c)

                                    Bod 11 sa nahrádza takto:

                                                „11.

                                                „sieť proti podvodom“ je sieť, ktorú tvoria Komisia, Europol a styčné orgány určené členskými štátmi v súlade s článkom 103 ods. 1 nariadenia (EÚ) 2017/625 na osobitné účely uľahčenia výmeny informácií o oznámeniach o podvodoch, ako sa vymedzuje v bode 21;“.

                                    d)

                                    Bod 12 sa nahrádza takto:

                                                „12.

                                                „sieť včasného varovania a spolupráce“ je sieť, ktorú tvoria siete RASFF, AAC a siete proti podvodom;“.

                                    e)

                                    Bod 14 sa nahrádza takto:

                                                „14.

                                                „oznámenie o nedodržiavaní“ je oznámenie v systéme iRASFF o nedodržiavaní pravidiel uvedených v článku 1 ods. 2 nariadenia (EÚ) 2017/625, ktoré nepredstavuje riziko v zmysle článku 50 nariadenia (ES) č. 178/2002 a článku 29 nariadenia (ES) č. 183/2005;“.

                                    f)

                                    Bod 20 sa nahrádza takto:

                                                „20.

                                                „oznámenie o zamietnutí na hraničnom priechode“ je oznámenie v systéme iRASFF o zamietnutí šarže, kontajnera alebo nákladu potravín, materiálov prichádzajúcich do styku s potravinami alebo krmív z dôvodu rizika, ako sa uvádza v článku 50 ods. 3 prvom pododseku písm. c) nariadenia (ES) č. 178/2002 a v článku 29 nariadenia (ES) č. 183/2005;“.

                                    g)

                                    Bod 21 sa nahrádza takto:

                                                „21.

                                                „oznámenie o podvode“ je oznámenie o nedodržiavaní pravidiel v systéme iRASFF týkajúce sa podozrivých úmyselných činností podnikov alebo jednotlivcov na účely zavádzania kupujúcich a získania neoprávnenej výhody z týchto činností, a to v rozpore s pravidlami uvedenými v článku 1 ods. 2 nariadenia (EÚ) 2017/625;“.

                                    h)

                                    Bod 22 sa nahrádza takto:

                                                „22.

                                                „pôvodné oznámenie“ je oznámenie o nedodržiavaní (pravidiel), varovné oznámenie, informatívne oznámenie, oznámenie o novinkách, oznámenie o podvode alebo oznámenie o zamietnutí na hraničnom priechode;“.

                                    i)

                                    Body 33 a 34 sa vypúšťajú.

                        2.

                        V kapitole 2 sa článok 6 ods. 2 mení takto:

                                    a)

                                    Písmeno b) sa nahrádza takto:

                                                „b)

                                                systémami EUROPHYT a TRACES, ktoré umožňujú výmenu údajov týkajúcich sa oznámení EUROPHYT o prieniku;“.

                                    b)

                                    Písmeno c) sa nahrádza takto:

                                                „c)

                                                systémami iRASFF a TRACES, ktoré umožňujú výmenu údajov týkajúcich sa záznamov prevádzkovateľov z minulosti, pokiaľ ide o dodržiavanie pravidiel uvedených v článku 1 ods. 2 nariadenia (EÚ) 2017/625;“.

                                    c)

                                    Dopĺňa sa toto písmeno:

                                                „d)

                                                systémami ADIS a TRACES, ktoré umožňujú výmenu údajov a informácií týkajúcich sa oznámení Únii.“

                        3.

                        V kapitole 3 sa oddiel 1 mení takto:

                                    a)

                                    Článok 12 sa nahrádza takto:

                                       „Článok 12
                                       Styčné orgány zodpovedné za výmenu určitých druhov informácií
                                       Členské štáty uvedú, ktoré zo styčných orgánov určených v súlade s článkom 103 ods. 1 nariadenia (EÚ) 2017/625 sú zodpovedné za výmenu informácií o oznámeniach o podvodoch.“

                                    b)

                                    V článku 13 sa odsek 2 nahrádza takto:

                                       „2.   Členské štáty môžu do svojho jednotného kontaktného miesta zahrnúť svoje kontaktné miesto siete proti podvodom.“

                                    c)

                                    Článok 21 sa nahrádza takto:

                                       „Článok 21
                                       Oznámenia o podvodoch

                                          1.   Kontaktné miesta siete proti podvodom si vymieňajú oznámenia o podvodoch, ktoré zahŕňajú aspoň tieto údaje:

                                                      a)

                                                      všetky informácie požadované podľa článku 16 ods. 1;

                                                      b)

                                                      opis podozrenia na podvodné konanie;

                                                      c)

                                                      identifikácia zapojených prevádzkovateľov, ak je to možné;

                                                      d)

                                                      informácie o tom, či prebiehajú policajné alebo súdne vyšetrovania týkajúce sa podozrenia na podvodné konanie;

                                                      e)

                                                      informácie o akýchkoľvek pokynoch od policajných alebo súdnych orgánov, hneď ako sú dostupné a môžu byť zverejnené.

                                          2.   Kontaktné miesta siete proti podvodom bez zbytočného odkladu oznámia akékoľvek informácie týkajúce sa zdravotných rizík svojmu kontaktnému miestu siete RASFF.

                                          3.   Kontaktné miesto Komisie bez zbytočného odkladu overí každé oznámenie o podvode po jeho prijatí.“

                                    d)

                                    V článku 23 sa odsek 3 nahrádza takto:

                                       „3.   Bez toho, aby bolo dotknuté právo Komisie na prístup podľa článku 8 ods. 2, prístup k oznámeniam o podvodoch majú len oznamujúce, upovedomené a dožiadané kontaktné miesta siete proti podvodom.“;

                                    e)

                                    V článku 24 sa odsek 2 nahrádza takto:

                                       „2.   Odchylne od odseku 1 sa overovanie oznámenia o nedodržiavaní pravidiel, oznámenia o podvodoch a oznámenia o zamietnutí na hraničnom priechode vzťahuje na písmená b), c) a e) uvedeného odseku.“;

                                    f)

                                    V článku 25 ods. 1 sa písmeno a) nahrádza takto:

                                                „a)

                                                oznamujúce kontaktné miesto o stiahnutie oznámenia o nedodržiavaní pravidiel, oznámenia o podvodoch alebo dodatočného oznámenia;“;

                                    g)

                                    V článku 27 sa odsek 2 nahrádza takto:

                                       „2.   Ak sa oznámenie o nedodržiavaní pravidiel alebo oznámenie o podvodoch týka produktu s pôvodom v tretej krajine alebo distribuovaného do tretej krajiny, ktorá nemá prístup k systému iRASFF alebo TRACES, Komisia môže túto tretiu krajinu o tom informovať.“;

                                    h)

                                    V článku 28 ods. 1 sa písmeno c) nahrádza takto:

                                                „c)

                                                kontaktné miesta siete proti podvodom si vymieňajú informácie o oznámeniach o podvodoch prostredníctvom e-mailu;“.

                        4.

                        V kapitole 3 sa oddiel 2 nahrádza takto:
                        „ODDIEL 2

                           ADIS

                           Článok 29
                           Sieť ADIS

                              1.   Každý člen siete ADIS určí aspoň jedno kontaktné miesto zodpovedné za predkladanie údajov a informácií v systéme ADIS, ktoré sa týkajú oznamovania v rámci Únie a podávania správ Únii v súlade s článkami 3, 4, 6, 7, 8, 11 a 13 vykonávacieho nariadenia Komisie (EÚ) 2020/2002 (*1).

                              2.   Každé kontaktné miesto siete ADIS vedie a aktualizuje zoznam regiónov pre oznamovanie a podávanie správ v systéme ADIS vytvorený jeho členskými štátmi a stanovený v prílohe IV k vykonávaciemu nariadeniu (EÚ) 2020/2002.

                           Článok 29a
                           Obdobie uchovávania osobných údajov
                           Osobné údaje z oznámení Únii a správ Únii uvedených v článku 29 ods. 1 sa v systéme ADIS uchovávajú najviac desať rokov.

                           Článok 29b
                           Pohotovostné opatrenia pre systém ADIS

                              1.   Ak systém ADIS nie je k dispozícii, kontaktné miesta siete ADIS predložia údaje a informácie týkajúce sa oznámení Únii a správ Únii uvedených v článku 29 ods. 1 e-mailom alebo inými prostriedkami špecifikovanými na webovom sídle Komisie.

                              2.   Hneď ako je systém ADIS opäť k dispozícii, kontaktné miesta siete ADIS doň vložia údaje a informácie predložené mimo systému.

                           (*1)  Vykonávacie nariadenie Komisie (EÚ) 2020/2002 zo 7. decembra 2020, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/429, pokiaľ ide o nahlasovanie chorôb zo zoznamu Únii a podávanie správ Únii o nich, formáty a postupy predkladania programov dohľadu Únie a eradikačných programov a podávania správ o nich, formáty a postupy pre žiadosti o uznanie štatútu bez výskytu choroby a pokiaľ ide o počítačový informačný systém (Ú. v. EÚ L 412, 8.12.2020, s. 1).“"

                        5.

                        V kapitole 3 sa oddiel 3 mení takto:

                                    a)

                                    Článok 30 sa nahrádza takto:

                                       „Článok 30
                                       Sieť EUROPHYT pre prieniky
                                       Každý člen siete EUROPHYT pre prieniky určí kontaktné miesto zodpovedné za predkladanie oznámení EUROPHYT o prieniku v systéme EUROPHYT.“

                                    b)

                                    Články 31 a 33 sa vypúšťajú.

                        6.

                        V kapitole 3 sa oddiel 4 mení takto:

                                    a)

                                    Článok 35 sa nahrádza takto:

                                       „Článok 35
                                       Sieť TRACES
                                       Bez toho, aby bol dotknutý článok 4 ods. 2, každý člen siete TRACES určí jedno alebo viac kontaktných miest pre funkcie stanovené v článku 132 písm. d) a v článku 133 nariadenia (EÚ) 2017/625 alebo v iných právnych predpisoch Únie, ktoré sa vzťahujú na systém TRACES.“

                                    b)

                                    Článok 39 sa nahrádza takto:

                                       „Článok 39
                                       Vydávanie elektronických certifikátov pre zásielky zvierat a tovaru vstupujúce do Únie a používanie elektronických podpisov

                                          1.   Elektronické certifikáty zdravia zvierat, úradné certifikáty a certifikáty zdravia zvierat/úradné certifikáty pre zásielky zvierat a tovaru vstupujúcich do Únie spĺňajú všetky tieto požiadavky:

                                                      a)

                                                      sú vydané v jednom z týchto systémov:

                                                                  i)

                                                                  systém TRACES;

                                                                  ii)

                                                                  vnútroštátny certifikačný systém členského štátu;

                                                                  iii)

                                                                  elektronický certifikačný systém tretej krajiny alebo medzinárodnej organizácie, ktorý umožňuje výmenu údajov so systémom TRACES;

                                                                  iv)

                                                                  elektronický certifikačný systém tretej krajiny alebo medzinárodnej organizácie, ktorý umožňuje výmenu údajov s vnútroštátnym systémom členského štátu;

                                                      b)

                                                      podpisuje ich oprávnený úradník elektronickým podpisom;

                                                      c)

                                                      obsahujú zdokonalenú alebo kvalifikovanú elektronickú pečať vydávajúceho príslušného orgánu alebo zdokonalený alebo kvalifikovaný elektronický podpis jeho zákonného zástupcu.

                                          2.   Ak sa elektronické certifikáty zdravia zvierat, úradné certifikáty a certifikáty zdravia zvierat/úradné certifikáty vydávajú v súlade s odsekom 1 písm. a) bodom iii) alebo iv), nevyžaduje sa elektronický podpis oprávneného úradníka.

                                          3.   Komisii sa vopred oznámi vydanie elektronických certifikátov zdravia zvierat, úradných certifikátov a certifikátov zdravia zvierat/úradných certifikátov v súlade s odsekom 1 písm. a) bodom iv).

                                          4.   Príslušný orgán prijíma elektronické rastlinolekárske osvedčenia v zmysle požiadaviek na uvedenie rastlín, rastlinných produktov alebo iných predmetov na územie Únie v súlade s kapitolou VI oddielom 1 nariadenia (EÚ) 2016/2031, iba ak sú vydané v súlade s odsekom 1 písm. a) bodom i) alebo iii) tohto článku.“;

                                    c)

                                    Za článok 39 sa vkladajú tieto články:

                                       „Článok 39a
                                       Vydávanie elektronických certifikátov a obchodných dokladov na premiestňovanie zvierat a tovaru medzi členskými štátmi a používanie elektronických podpisov
                                       Elektronické certifikáty zdravia zvierat, úradné certifikáty a certifikáty zdravia zvierat/úradné certifikáty na premiestňovanie zvierat, produktov živočíšneho pôvodu a zárodočných produktov medzi členskými štátmi a elektronické obchodné doklady pre určité vedľajšie živočíšne produkty a odvodené produkty neurčené na ľudskú spotrebu a prepravované do iného členského štátu musia spĺňať všetky tieto požiadavky:

                                                   a)

                                                   sú vydané v systéme TRACES;

                                                   b)

                                                   podpisuje ich úradný veterinárny lekár alebo certifikujúci úradník elektronickým podpisom;

                                                   c)

                                                   sú označené zdokonalenou alebo kvalifikovanou elektronickou pečaťou vydávajúceho príslušného orgánu.

                                       Článok 39b
                                       Vydávanie elektronických certifikátov na vývoz a opätovný vývoz rastlín, rastlinných produktov a iných predmetov a používanie elektronických podpisov
                                       Elektronické rastlinolekárske osvedčenia na vývoz alebo opätovný vývoz rastlín, rastlinných produktov a iných predmetov z územia Únie do tretej krajiny sú vydané v jednom z týchto systémov:

                                                   a)

                                                   systém TRACES, za predpokladu, že osvedčenie spĺňa všetky tieto požiadavky:

                                                               i)

                                                               je podpísané certifikujúcim úradníkom elektronickým podpisom;

                                                               ii)

                                                               je označené zdokonalenou alebo kvalifikovanou elektronickou pečaťou vydávajúceho príslušného orgánu;

                                                   b)

                                                   vnútroštátny systém členského štátu za predpokladu, že osvedčenie spĺňa všetky tieto požiadavky:

                                                               i)

                                                               podpisuje ho certifikujúci úradník elektronickým podpisom;

                                                               ii)

                                                               je zaslané do systému TRACES najneskôr v čase elektronického podpisu certifikujúcim úradníkom a prenos je zapečatený zdokonalenou alebo kvalifikovanou elektronickou pečaťou vydávajúceho príslušného orgánu.“

                                    d)

                                    Článok 41 sa nahrádza takto:

                                       „Článok 41
                                       Používanie elektronického jednotného vstupného zdravotného dokladu
                                       Prevádzkovateľ alebo príslušný orgán používa jednotný vstupný zdravotný doklad v elektronickom formáte prostredníctvom jedného z týchto systémov:

                                                   a)

                                                   systém TRACES, za predpokladu, že jednotný vstupný zdravotný doklad spĺňa všetky tieto požiadavky:

                                                               i)

                                                               je podpísaný elektronickým podpisom prevádzkovateľa zodpovedného za zásielku;

                                                               ii)

                                                               je podpísaný elektronickým podpisom úradného veterinárneho lekára, rastlinolekárskeho inšpektora alebo certifikujúceho úradníka na hraničných kontrolných staniciach alebo na kontrolných miestach;

                                                               iii)

                                                               je označený zdokonalenou alebo kvalifikovanou elektronickou pečaťou vydávajúceho príslušného orgánu;

                                                   b)

                                                   vnútroštátny systém členského štátu za predpokladu, že jednotný vstupný zdravotný doklad spĺňa všetky tieto požiadavky:

                                                               i)

                                                               je podpísaný elektronickým podpisom prevádzkovateľa zodpovedného za zásielku;

                                                               ii)

                                                               je podpísaný elektronickým podpisom úradného veterinárneho lekára, rastlinolekárskeho inšpektora alebo certifikujúceho úradníka na hraničných kontrolných staniciach alebo na kontrolných miestach;

                                                               iii)

                                                               je zaslaný do systému TRACES najneskôr v čase prijatia rozhodnutia týkajúceho sa zásielky na základe úradných kontrol a daný prenos je zapečatený zdokonalenou alebo kvalifikovanou elektronickou pečaťou vydávajúceho príslušného orgánu.“;

                                    e)

                                    V článku 42 sa vypúšťa odsek 3;

                                    f)

                                    Článok 45 sa nahrádza takto:

                                       „Článok 45
                                       Zoznamy referenčných údajov

                                          1.   Každé kontaktné miesto siete TRACES vedie a aktualizuje týchto zoznamov v systéme TRACES:

                                                      a)

                                                      prevádzkarne potravinárskych podnikov, ktoré príslušný orgán ich členského štátu schválil v súlade s článkom 6 ods. 3 nariadenia (ES) č. 852/2004;

                                                      b)

                                                      prevádzkarne, závody a prevádzkovatelia nakladajúci s vedľajšími živočíšnymi produktmi alebo odvodenými produktmi, ktoré príslušný orgán ich členského štátu schválil alebo zaregistroval v súlade s článkom 47 nariadenia (ES) č. 1069/2009;

                                                      c)

                                                      kontrolné miesta, ktorým príslušný orgán ich členského štátu udelil schválenie v súlade s článkom 3 nariadenia Rady (ES) č. 1255/97 (*2);

                                                      d)

                                                      prepravcovia uskutočňujúci dlhé cesty, ktorým príslušný orgán udelil povolenie podľa článku 11 ods. 1 nariadenia Rady (ES) č. 1/2005 (*3);

                                                      e)

                                                      prevádzkarne zapísané v registri schválených zariadení uvedenom v článku 101 ods. 1 prvom pododseku písm. b) nariadenia (EÚ) 2016/429, pokiaľ premiestňujú držané suchozemské zvieratá a zárodočné produkty do iného členského štátu alebo prijímajú držané suchozemské zvieratá a zárodočné produkty z tretej krajiny;

                                                      f)

                                                      prevádzkarne zapísané v registri schválených zariadení pre akvakultúru a zariadení pre potraviny z vodných živočíchov schválených na kontrolu chorôb uvedenom v článku 185 ods. 1 písm. b) a c) nariadenia (EÚ) 2016/429, pokiaľ premiestňujú živočíchy akvakultúry do iného členského štátu alebo prijímajú živočíchy akvakultúry z tretej krajiny;

                                                      g)

                                                      prevádzkarne a prevádzkovatelia zapísaní v registri registrovaných zariadení a prevádzkovateľov uvedenom v článku 101 ods. 1 prvom pododseku písm. a) nariadenia (EÚ) 2016/429, pokiaľ premiestňujú držané suchozemské zvieratá a zárodočné produkty do iného členského štátu alebo prijímajú držané suchozemské zvieratá a zárodočné produkty z tretej krajiny;

                                                      h)

                                                      prevádzkarne zapísané v registri registrovaných zariadení pre akvakultúru uvedenom v článku 185 ods. 1 písm. a) nariadenia (EÚ) 2016/429, pokiaľ premiestňujú živočíchy akvakultúry do iného členského štátu alebo prijímajú živočíchy akvakultúry z tretej krajiny;

                                                      i)

                                                      prepravcovia, ktorým príslušný orgán udelil povolenie podľa článku 10 ods. 1 nariadenia (ES) č. 1/2005;

                                                      j)

                                                      vodičov a sprievodcov cestných vozidiel prepravujúcich domáce koňovité alebo domáci hovädzí dobytok, ovce, kozy, ošípané alebo hydinu, ktorým príslušný orgán udelil osvedčenie o spôsobilosti podľa článku 17 ods. 2 nariadenia (ES) č. 1/2005;

                                                      k)

                                                      cestné dopravné prostriedky používané na dlhé cesty a plavidlá na prepravu dobytka, ktorým príslušný orgán udelil osvedčenie o schválení podľa článku 18 ods. 1 a článku 19 ods. 1 nariadenia (ES) č. 1/2005;

                                                      l)

                                                      prevádzkovatelia zapísaní v registri profesionálnych prevádzkovateľov, ktorí do Únie uvádzajú rastliny, rastlinné produkty a iné predmety, pre ktoré sa vyžaduje rastlinolekárske osvedčenie, ako sa uvádza v článku 65 ods. 1 prvom pododseku písm. a) nariadenia (EÚ) 2016/2031;

                                                      m)

                                                      karanténne stanice a izolačné zariadenia určené v súlade s článkom 60 nariadenia (EÚ) 2016/2031 na vykonávanie činností zahŕňajúcich rastliny, rastlinné produkty a iné predmety uvedené na územie Únie z tretích krajín.

                                          2.   Kontaktné miesta uvedené v odseku 1 vložia do systému TRACES informácie týkajúce sa každého zoznamu uvedeného v danom odseku, pričom použijú technické špecifikácie pre formát týchto zoznamov poskytovaný Komisiou.

                                          3.   Komisia poskytne pomoc členským štátom pri sprístupňovaní zoznamov uvedených v odseku 1 písm. a) až f) verejnosti prostredníctvom svojej internetovej stránky alebo systému TRACES.

                                       (*2)  Nariadenie Rady (ES) č. 1255/97 z 25. júna 1997 o kritériách Spoločenstva na kontrolné miesta a ktorým sa mení plán prepravy uvedený v prílohe smernice 91/628/EHS (Ú. v. ES L 174, 2.7.1997, s. 1)."

                                       (*3)  Nariadenie Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97 (Ú. v. EÚ L 3, 5.1.2005, s. 1).“"

            Článok 2
            Zrušenie
            Rozhodnutie 97/152/ES sa zrušuje.

            Článok 3
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Bude sa uplatňovať od 21. apríla 2021, s výnimkou článku 1 ods. 5, ktorý sa bude uplatňovať od 1. decembra 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. ES L 31, 1.2.2002, s. 1.

            (2)  Ú. v. EÚ L 84, 31.3.2016, s. 1.

            (3)  Ú. v. EÚ L 317, 23.11.2016, s. 4.

            (4)  Ú. v. EÚ L 95, 7.4.2017, s. 1.

            (5)  Vykonávacie nariadenie Komisie (EÚ) 2019/1715 z 30. septembra 2019, ktorým sa stanovujú pravidlá fungovania systému riadenia informácií pre úradné kontroly a jeho zložiek („nariadenie o IMSOC“) (Ú. v. EÚ L 261, 14.10.2019, s. 37).

            (6)  Vykonávacie nariadenie Komisie (EÚ) 2020/2002 zo 7. decembra 2020, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/429, pokiaľ ide o nahlasovanie chorôb zo zoznamu Únii a podávanie správ Únii o nich, formáty a postupy predkladania programov dohľadu Únie a eradikačných programov a podávania správ o nich, formáty a postupy pre žiadosti o uznanie štatútu bez výskytu choroby a pokiaľ ide o počítačový informačný systém (Ú. v. EÚ L 412, 8.12.2020, s. 1).

            (7)  Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73).

            (8)  Nariadenie Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (Ú. v. EÚ L 54, 26.2.2011, s. 1).

            (9)  Nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (Ú. v. EÚ L 139, 30.4.2004, s. 1).

            (10)  Nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (Ú. v. EÚ L 300, 14.11.2009, s. 1).

            (11)  Nariadenie Rady (ES) č. 1255/97 z 25. júna 1997 o kritériách Spoločenstva na kontrolné miesta a ktorým sa mení plán prepravy uvedený v prílohe smernice 91/628/EHS (Ú. v. ES L 174, 2.7.1997, s. 1).

            (12)  Nariadenie Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97 (Ú. v. EÚ L 3, 5.1.2005, s. 1).

            (13)  Rozhodnutie Komisie 97/152/ES z 10. februára 1997 týkajúce sa informácií, ktoré sa musia zapísať do počítačového súboru zásielok zvierat alebo živočíšnych produktov z tretích krajín, ktoré sa vracajú (Ú. v. ES L 59, 28.2.1997, s. 50).

            (14)  Rozhodnutie Rady 92/438/EHS z 13. júla 1992 o počítačovej automatizácii veterinárnych konaní pri dovoze (projekt Shift), ktorým sa menia a dopĺňajú smernice 90/675/EHS, 91/496/EHS, 91/628/EHS a rozhodnutie 90/424/EHS a ktorým sa ruší rozhodnutie 88/192/EHS (Ú. v. ES L 243, 25.8.1992, s. 27).

            (15)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).


title: Vykonávacie nariadenie Komisie (EÚ) 2021/548 z 29. marca 2021, ktorým sa zavádza registrácia dovozu káblov z optických vlákien s pôvodom v Čínskej ľudovej republike

text:
                  30.3.2021

                  SK

                  Úradný vestník Európskej únie

                  L 109/71

         VYKONÁVACIE NARIADENIE KOMISIE (EÚ) 2021/548
         z 29. marca 2021,
         ktorým sa zavádza registrácia dovozu káblov z optických vlákien s pôvodom v Čínskej ľudovej republike
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 14 ods. 5,
         po informovaní členských štátov,
         keďže:

                     (1)

                     Dňa 24. septembra 2020 Európska komisia (ďalej len „Komisia“) oznámila prostredníctvom oznámenia uverejneného v Úradnom vestníku Európskej únie (2) (ďalej len „oznámenie o začatí konania“) začatie antidumpingového konania týkajúceho sa dovozu káblov z optických vlákien s pôvodom v Čínskej ľudovej republike (ďalej len „Čína“) na základe podnetu, ktorý podalo združenie Europacable (ďalej len „navrhovateľ“) v mene výrobcov, ktorých výroba predstavuje viac než 25 % celkovej výroby káblov optických vlákien v Únii.

               1.   VÝROBOK, KTORÝ PODLIEHA REGISTRÁCII

                     (2)

                     Výrobkom, ktorý podlieha registrácii, sú jednovidové káble z optických vlákien vyrobené z jedného alebo viacerých jednotlivo oplášťovaných vlákien, s ochranným plášťom, tiež obsahujúce elektrické vodiče, s pôvodom v Číne (ďalej len „dotknutý výrobok“). Tieto výrobky sú vylúčené: i) káble, v ktorých sú všetky optické vlákna jednotlivo vybavené prípojkami na jednom konci alebo na oboch koncoch; a ii) káble na podmorské použitie. Káble na podmorské použitie sú káble z optických vlákien izolované plastom, obsahujúce medený alebo hliníkový vodič, v ktorých sa vlákna nachádzajú v kovovom module, resp. moduloch.

                     (3)

                     Dotknutý výrobok v súčasnosti patrí pod číselný znak KN ex 8544 70 00 (kód TARIC 8544700010). Tieto číselné znaky KN a kódy TARIC sa uvádzajú len pre informáciu.

               2.   ŽIADOSŤ

                     (4)

                     Navrhovateľ predložil 17. decembra 2020 žiadosť o registráciu podľa článku 14 ods. 5 základného nariadenia. Navrhovateľ požadoval zavedenie registrácie dovozu dotknutého výrobku, aby následne bolo možné od dátumu registrácie uplatňovať opatrenia za predpokladu, že budú splnené všetky podmienky stanovené v základnom nariadení.

               3.   DÔVODY NA REGISTRÁCIU

                     (5)

                     Podľa navrhovateľa bola registrácia opodstatnená, pretože boli splnené podmienky stanovené v článku 10 ods. 4 základného nariadenia. Navrhovateľ konkrétne tvrdil, že dotknutý výrobok sa do Únie dováža za dumpingové ceny, a to v rastúcom objeme po začatí konania, čo spôsobuje značnú ujmu výrobnému odvetviu Únie a oslabuje nápravný účinok potenciálnych konečných ciel.

                     (6)

                     Komisia preskúmala žiadosť so zreteľom na článok 10 ods. 4 základného nariadenia. Overila, či si dovozcovia boli vedomí alebo si mali byť vedomí dumpingu, z hľadiska rozsahu dumpingu a údajnej alebo zistenej ujmy. Takisto analyzovala, či dochádza k ďalšiemu podstatnému nárastu dovozu, ktoré by vzhľadom na jeho načasovanie a objem, ako aj na ďalšie okolnosti pravdepodobne vážne narušilo nápravný účinok konečného antidumpingového cla, ktoré sa má uplatniť.

               3.1.   Informovanosť dovozcov o dumpingu, jeho rozsahu a údajnej ujme

                     (7)

                     Komisia má k dispozícii dostatočné dôkazy o tom, že dovoz dotknutého výrobku z Číny je dumpingový. Navrhovateľ konkrétne poskytol dôkaz o existencii dumpingu, ktorý vyplynul z porovnania normálnej hodnoty vytvorenej na základe nákladov na výrobu a predaj odrážajúcich nedeformované ceny alebo referenčné hodnoty, stanovenej v súlade s článkom 2 ods. 6a písm. a) základného nariadenia, s vývoznou cenou (na úrovni ceny zo závodu) dotknutého výrobku pri jeho predaji na vývoz do Únie. Na základe toho je dumpingové rozpätie 123 % vypočítané v podnete významné.

                     (8)

                     Tieto informácie boli uvedené v oznámení o začatí konania, a preto sa Komisia domnieva, že dovozcovia si boli vedomí alebo si mali byť vedomí dumpingu.

                     (9)

                     V reakcii na žiadosť o registráciu, ktorú predložilo združenie Europacable, Čínska obchodná komora pre dovoz a vývoz strojov a elektronických výrobkov (CCCME) tvrdila, že právne požiadavky na registráciu splnené nie sú, pretože v žiadosti o registráciu sa nezohľadnila informovanosť dovozcu o dumpingu a nie je splnená ani požiadavka ďalšieho podstatného nárastu dovozu. Podľa tejto strany by najmä akékoľvek zvýšenie dovozu, ktoré by nebolo spôsobené informovanosťou o možných opatreniach, nemalo spĺňať právne požiadavky.

                     (10)

                     Pokiaľ ide o toto tvrdenie, Komisia sa domnieva, že uvedené dve požiadavky treba posudzovať oddelene. CCCME totiž podporuje svoje tvrdenia odvolaním sa na uznesenie Súdneho dvora (3) týkajúceho sa výkladu článku 10 ods. 4 písm. d), a nie článku 10 ods. 4 písm. c), ktoré je odlišnou (a kumulatívnou) požiadavkou (4). CCCME zopakovala uznesenia len čiastočne a vytrhla ich z kontextu. Z jednoduchého výkladu celého bodu jasne vyplýva, že uznesenie nie je relevantné pre výklad pojmu „informovanosť“. Uznesenia v tejto veci v skutočnosti podporujú stanovisko Komisie, podľa ktorého boli dovozcovia o možnosti následného retroaktívneho uplatnenia ciel informovaní od momentu uverejnenia oznámenia o začatí prešetrovania. Z toho vyplýva, že dovozcovia si sú (alebo by si mali byť) vedomí dumpingu.

                     (11)

                     Pokiaľ ide o informovanosť dovozcov o dumpingu, Komisia sa domnieva, na základe začatia prešetrovania a poskytnutia všetkých potrebných informácií zainteresovaným stranám by si dovozcovia mali byť vedomí dumpingu. Oznámenie o začatí konania je uverejnené v Úradnom vestníku EÚ a je prístupné všetkým zainteresovaným stranám vrátane dovozcov. Dovozcovia majú navyše ako zainteresované strany v prešetrovaní prístup k zneniu podnetu, ktoré nemá dôverný charakter. Komisia preto usúdila, že dovozcovia si boli vedomí alebo si mali byť vedomí údajných dumpingových praktík, ich rozsahu a údajnej ujmy v tom čase.

                     (12)

                     Pokiaľ ide o nárast dovozu, z analýzy v odôvodneniach (19) a (20) vyplýva, že dovoz sa po začatí tohto prešetrovania skutočne výrazne zvýšil a že z dôvodu času potrebného medzi objednávkou a dodávkou sa tento trend prejavil nie okamžite, ale viac ako jeden mesiac po začatí prešetrovania. Z toho vyplýva, že ďalší nárast uvedený nižšie je spôsobený vedomými rozhodnutiami dovozcov vzhľadom na existenciu prešetrovania a možnosť uloženia ciel na dotknutý výrobok.

                     (13)

                     Komisia preto dospela k záveru, že prvé kritérium na zavedenie registrácie bolo splnené.

               3.2.   Ďalší podstatný nárast dovozu

                     (14)

                     Navrhovateľ vo svojej žiadosti o registráciu dovozu tvrdil, že dovoz ďalej významne narastá. Na tento účel navrhovateľ použil čínske colné štatistiky, z ktorých vyplýva, že v období od januára do októbra 2020 v porovnaní s rovnakým obdobím v roku 2019 čínski výrobcovia káblov z optických vlákien vyviezli do Únie (5) o 9,5 % vyššie objemy čínskeho výrobku patriaceho pod číselný znak KN 85447000.

                     (15)

                     CCCME spochybnila údaje poskytnuté navrhovateľom a tvrdila, že čínske vývozné štatistiky nie sú spoľahlivé a že údaje Eurostatu nepoukazujú na zvýšenie dovozu.

                     (16)

                     Komisia vykonala svoje vlastné posúdenie na základe úplných a aktualizovaných údajov dostupných v databáze Surveillance bez toho, aby zohľadnila čínske vývozné štatistiky.

                     (17)

                     Komisia porovnala úroveň dovozu od prvého celého mesiaca po začatí prešetrovania (október 2020) do posledného dostupného celého mesiaca (január 2021) so zodpovedajúcim objemom dovozu v rovnakom období predchádzajúceho roka (október 2019 – január 2020).

                     (18)

                     Pred začatím tohto prešetrovania neexistoval pre dotknutý výrobok žiadny osobitný kód TARIC. Komisia vypočítala podiel dovozu dotknutého výrobku (precleného pod kódom TARIC 8544700010) v období od októbra 2020 do januára 2021 (32,85 %). Tento podiel bol takisto v súlade s podielom uvedeným v podnete a považoval sa za primeraný na obdobie od októbra 2019 do januára 2020. Tento prístup sa považoval za konzervatívny, keďže zvyšok výrobkov zaradených pod číselný znak KN 8544 70 00 nie je predmetom prešetrovania a Komisia nezistila žiaden dôvod, ktorý by naznačoval zvýšenie tohto dovozu. Dovoz z Číny sa vyvíjal takto:

                                 Obdobie po začatí konania

                                 Dovoz EÚ27 (kg – celý číselný znak KN)

                                 Dovoz EÚ27 (kg – dotknutý výrobok)

                                 Obdobie pred začatím konania

                                 Dovoz EÚ27 (kg – celý číselný znak KN)

                                 Dovoz EÚ27 (kg – odhad pre dotknutý výrobok)

                                 % zvýšenie (po začatí konania v porovnaní s obdobím pred začatím konania)

                                    október 2020

                                 2 302 136

                                 744 914

                                    október 2019

                                 2 482 783

                                 815 622

                                 -8,7

                                    november 2020

                                 2 035 304

                                 527 452

                                    november 2019

                                 1 871 467

                                 614 798

                                 -14,2

                                    december 2020

                                 2 519 501

                                 745 918

                                    december 2019

                                 1 421 222

                                 466 888

                                 59,8

                                    január 2021

                                 3 615 579

                                 1 422 058

                                    január 2020

                                 2 439 294

                                 801 336

                                 77,5

                                    Spolu

                                 10 472 519

                                 3 440 342

                                 8 214 766

                                 2 698 645

                                 27,5

                                    Zdroj: Údaje colného dohľadu EÚ

                     (19)

                     Komisia takisto porovnala priemerný mesačný dovoz počas obdobia prešetrovania (od júla 2019 do júna 2020) s priemerným mesačným dovozom počas štyroch mesiacov po začatí konania (október 2020 až január 2021). Porovnanie, ako je podrobne uvedené v nasledujúcej tabuľke, ukázalo nárast o 15,05 %.

                                 Celý číselný znak KN

                                 Dotknutý výrobok

                                 Zvýšenie po začatí konania (v %)

                                 Mesačný priemer po začatí konania

                                 Mesačný priemer (júl 2019 – jún 2020)

                                 Mesačný priemer po začatí konania

                                 Mesačný priemer (júl 2019 – jún 2020)

                                 2 618 130

                                 2 275 551

                                 860 086

                                 747 544

                                 15,05

                                    Zdroj: Údaje colného dohľadu EÚ

                     (20)

                     Komisia krížovo skontrolovala uvedené informácie s inými dostupnými zdrojmi informácií vrátane formulárov na výber vzorky a vyplnených dotazníkov vyvážajúcich výrobcov, ako aj s informáciami Eurostatu, pričom vyplynulo, že uvedené objemy dovozu získané z databázy colného dohľadu EÚ (Surveillance) by mohli byť podhodnotené. Komisia preskúma dôvod týchto nezrovnalostí vrátane konverzného koeficientu medzi rôznymi mernými jednotkami. Komisia usúdila, že tento bod nespochybnil skutočnosť, že vyššie uvedené objemy dovozu by sa mali na účely tejto analýzy považovať za spoľahlivé. Okrem toho by oprava prípadného podhodnotenia objemov dovozu mohla viesť len k posilneniu záverov, ku ktorým sa dospelo v tomto nariadení.

                     (21)

                     Komisia preto zistila, že priemerné zvýšenie o 27,5 % v mesiacoch nasledujúcich po začatí prešetrovania predstavovalo podstatný nárast dovozu v zmysle článku 10 ods. 4 základného nariadenia. Za významný sa rovnako považoval nárast o 15,05 % na základe mesačného priemeru štyroch mesiacov po začatí konania oproti priemernému mesačnému dovozu počas OP.

                     (22)

                     Komisia preto dospela k záveru, že aj druhé kritérium na zavedenie registrácie bolo splnené.

               3.3.   Narušenie nápravného účinku cla

                     (23)

                     Komisia má k dispozícii dostatočné dôkazy o tom, že pokračujúci nárast dovozu z Číny by pri naďalej klesajúcich cenách spôsobil ďalšiu ujmu.

                     (24)

                     Ako sa uvádza v odôvodneniach (13) až (18), o podstatnom náraste dovozu dotknutého výrobku sú dostatočné dôkazy. Je pravdepodobné, že vážne naruší nápravný účinok ciel, ktoré sa majú uplatňovať. Dá sa skutočne oprávnene očakávať, že podiel dovozu dotknutého výrobku na trhu môže naďalej stúpať ešte pred prijatím predbežných opatrení, ak sa nejaké prijmú, keďže by sa prijímali najneskôr okolo druhej polovice mája 2021.

                     (25)

                     Trh EÚ je skutočne pre čínskych vyvážajúcich výrobcov atraktívny ako veľký trh s káblami z optických vlákien, na ktorom nie sú, na rozdiel od iných trhov, ako napr. Spojené štáty (v ktorých sa uplatňuje 25 % clá (6)), zavedené žiadne opatrenia na ochranu obchodu. Platí to o to viac vzhľadom na značnú čínsku nadmernú kapacitu výroby tohto výrobku, ktorá sa na základe špecializovaných informácií o trhu, ktoré poskytli navrhovatelia, odhaduje na viac ako dvojnásobok celého trhu EÚ. Načasovanie je takisto rozhodujúce, keďže v januári 2021 sa začalo na dotknutý výrobok veľké verejné obstarávanie na viacročnú zákazku na dodanie tovaru, ktorá predstavuje značnú časť spotreby vo Francúzsku.

                     (26)

                     Okrem toho, vzhľadom na skutočnosť, že fixné náklady výrobného odvetvia Únie sú vysoké, je jasné, že pokles podielu na trhu a výroby povedie za obdobie od začatia konania až po prípadné uloženie opatrení k poklesu ziskovosti.

                     (27)

                     Okrem toho, dovozné ceny dotknutého výrobku v období od októbra 2020 do januára 2021 sú nízke. Z databázy Surveillance 2 vyplýva, že priemerná hodnota na kilogram čínskeho dovozu v rámci číselného znaku KN 8544 70 00 bola v období od októbra 2020 do januára 2021 približne o 24 % nižšia ako v období od októbra 2019 do januára 2020. Svedčí to o priemerných cenách dotknutého výrobku, keďže podiel dovozu dotknutého výrobku v oboch obdobiach je porovnateľný (z údajov colného dohľadu EÚ za obdobie október 2020 – január 2021 vyplýva, že dotknutý výrobok predstavuje približne 33 % celkového dovozu v rámci číselného znaku KN 8544 70 00, čo zodpovedá podielu uvedenému v podnete). Uvedené skutočnosti potvrdzujú cenové správanie čínskych vyvážajúcich výrobcov opísané v podnete.

                     (28)

                     Ďalší podstatný nárast dovozu zaznamenaný po začatí konania (najmä v decembri a januári), ktorý je uľahčený existujúcou nadmernou kapacitou v Číne a stimulovaný atraktívnosťou trhu EÚ, pravdepodobne vážne narušuje nápravné účinky opatrení, a to v neposlednom rade vzhľadom na koncentrovaný vplyv v krátkom časovom období, kritické načasovanie určitých verejných obstarávaní a nízke ceny. V spise nie sú k dispozícii žiadne informácie o iných okolnostiach, ktoré by toto posúdenie vyvrátili.

                     (29)

                     Komisia preto dospela k záveru, že aj tretie kritérium registrácie dovozu bolo splnené.

               3.4.   Záver

                     (30)

                     Na základe uvedených skutočností Komisia dospela k záveru, že existujú dostatočné dôkazy na odôvodnenie zavedenia registrácie dovozu dotknutého výrobku v súlade s článkom 14 ods. 5 základného nariadenia.

               4.   POSTUP

                     (31)

                     Všetky zainteresované strany sa vyzývajú, aby písomne oznámili svoje stanoviská a poskytli podporné dôkazy. Komisia môže okrem toho zainteresované strany vypočuť za predpokladu, že podajú písomnú žiadosť a preukážu, že na ich vypočutie existujú osobitné dôvody.

               5.   REGISTRÁCIA

                     (32)

                     Podľa článku 14 ods. 5 základného nariadenia by sa mala zaviesť registrácia dovozu dotknutého výrobku s cieľom zabezpečiť, aby v prípade, že výsledkom prešetrovania budú zistenia vedúce k uloženiu antidumpingových ciel, uvedené clá sa môžu v súlade s uplatniteľnými právnymi ustanoveniami po splnení potrebných podmienok vyberať z registrovaného dovozu spätne.

                     (33)

                     Každá budúca colná povinnosť by vyplývala zo zistení antidumpingového prešetrovania.

                     (34)

                     Podľa tvrdení v podnete na začatie antidumpingového prešetrovania sa pri dotknutom výrobku odhaduje priemerné dumpingové rozpätie na úrovni 123 % a priemerná úroveň odstránenia ujmy na 43 %. Na uvedenom základe možno odhadnúť výšku prípadného budúceho záväzku na úrovni odstránenia ujmy uvedenej v podnete, a to konkrétne do 43 % ad valorem dovoznej hodnoty CIF dotknutého výrobku.

                     (35)

                     Vzhľadom na ťažkosti pri porovnávaní objemov v rôznych merných jednotkách, ako sa uvádza v odôvodnení (20), Komisia považuje za vhodné mať na účely monitorovania údaje o dovoze vrátane informácií o dĺžke káblov v kilometroch. Colným orgánom sa preto nariaďuje, aby ich zhromažďovali.

               6.   SPRACOVANIE OSOBNÝCH ÚDAJOV

                     (36)

                     So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (7).

               PRIJALA TOTO NARIADENIE:

            Článok 1

               1.   Colným orgánom sa týmto podľa článku 14 ods. 5 nariadenia (EÚ) 2016/1036 nariaďuje, aby prijali potrebné kroky na registráciu dovozov jednovidových káblov z optických vlákien vyrobených z jedného alebo viacerých jednotlivo oplášťovaných vlákien s ochranným plášťom, tiež obsahujúcich elektrické vodiče, v súčasnosti patriacich pod číselný znak KN ex 8544 70 00 (kód TARIC 8544700010), s pôvodom v Čínskej ľudovej republike. Tieto výrobky sú vylúčené:

                           i)

                           káble, v ktorých sú všetky optické vlákna jednotlivo vybavené prípojkami na jednom konci alebo na oboch koncoch; a

                           ii)

                           káble na podmorské použitie. Káble na podmorské použitie sú káble z optických vlákien izolované plastom obsahujúce medený alebo hliníkový vodič, v ktorých sa vlákna nachádzajú v kovovom module, resp. moduloch.

               2.   Povinnosť registrácie sa skončí deväť mesiacov po dátume nadobudnutia účinnosti tohto nariadenia.

               3.   Všetky zainteresované strany sa vyzývajú, aby do 21 dní odo dňa uverejnenia tohto nariadenia písomne oznámili svoje stanoviská, predložili podporné dôkazy alebo požiadali o vypočutie.

            Článok 2
            V colnom vyhlásení sa uvádza dĺžka výrobku opísaného v článku 1 ods. 1 v kilometroch, pokiaľ je tento údaj zlučiteľný s prílohou I k nariadeniu Rady (EHS) č. 2658/87 (8).

            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Ú. v. EÚ C 316, 24.9.2020, s. 10.

            (3)  Rozsudok Všeobecného súdu (druhá komora) z 8. mája 2019, Stemcor London Ltd a Samac Steel Supplies Ltd/Európska komisia, vec T-749/16, bod 74.

            (4)  Tamže, bod 46.

            (5)  Uvedené údaje sa týkajú vývozu do EÚ27.

            (6)  Pozri: https://hts.usitc.gov/view/China%20Tariffs?release=2020HTSARev16.

            (7)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (8)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1), príloha I (Kombinovaná nomenklatúra).


title: Vykonávacie nariadenie Komisie (EÚ) 2021/549 z 29. marca 2021, ktorým sa tristodeväťnástykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  30.3.2021

                  SK

                  Úradný vestník Európskej únie

                  L 109/77

         VYKONÁVACIE NARIADENIE KOMISIE (EÚ) 2021/549
         z 29. marca 2021,
         ktorým sa tristodeväťnástykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 23. marca 2021 sankčný výbor Bezpečnostnej rady OSN rozhodol o zmene ôsmich záznamov v zozname osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (3)

                     Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. marca 2021

                  Za Komisiu

                  v mene predsedníčky

                  generálny riaditeľ

                  Generálne riaditeľstvo pre finančnú stabilitu, finančné služby a úniu kapitálových trhov

            (1)  Ú. v. ES L 139, 29.5.2002, s. 9.

            PRÍLOHA
            Pod nadpisom „Fyzické osoby“ v prílohe I k nariadeniu (ES) č. 881/2002 sa identifikačné údaje pre ďalej uvedené záznamy menia takto:

                        1.

                           „Khalifa Muhammad Turki Al-Subaiy [alias: a) Khalifa Mohd Turki Alsubaie, b) Khalifa Mohd Turki al-Subaie, c) Khalifa Al-Subayi, d) Khalifa Turki bin Muhammad bin al-Suaiy, e) Abu Mohammed al-Qatari, f) Katrina]. Dátum narodenia: 1. 1. 1965. Miesto narodenia: Dauha, Katar. Štátna príslušnosť: Katar. Číslo cestovného pasu: 00685868 (vydaný 5. 2. 2006 v Dauhe, platnosť uplynula 4. 2. 2011). Číslo preukazu totožnosti: 26563400140 (Katar). Adresa: Dauha, Katar. Ďalšie informácie: Meno matky je Hamdah Ahmad Haidoos. Dátum zaradenia do zoznamu v zmysle článku 2a ods. 4 písm. b): 10. 10. 2008.“

                        sa nahrádza takto:
                        „Khalifa Muhammad Turki Al-Subaiy (pôvodný prepis: خليفة محمد تركي السبيعي) [spoľahlivý alias: a) Khalifa Mohd Turki Alsubaie; b) Khalifa Mohd Turki al-Subaie; c) Khalifa Al-Subayi; d) Khalifa Turki bin Muhammad bin al-Suaiy; nespoľahlivý alias: a) Abu Mohammed al-Qatari; b) Katrina]. Dátum narodenia: 1. 1. 1965. Miesto narodenia: Dauha, Katar. Štátna príslušnosť: Katar. Číslo cestovného pasu: a) 1353275 (katarský cestovný pas, platný do 12. 6. 2022); b) 00685868 (katarský cestovný pas, vydaný 5. 2. 2006 v Dauhe, platnosť uplynula 4. 2. 2011). Národné identifikačné číslo: 26563400140 (katarské identifikačné číslo). Adresa: Al-Waab, Katar. Ďalšie informácie: Meno matky je Hamdah Ahmad Haidoos. Dátum zaradenia do zoznamu podľa článku 7d ods. 2 písm. i): 10. 10. 2008.“

                        2.

                           „Hamid Hamad Hamid al-'Ali. Dátum narodenia: 17. novembra 1960. Miesto narodenia: a) Kuvajt, b) Katar. Štátna príslušnosť: Kuvajt. Číslo cestovného pasu: a) 001714467 (kuvajtský cestovný pas), b) 101505554 (kuvajtský cestovný pas). Dátum zaradenia do zoznamu v zmysle článku 2a ods. 4 písm. b): 15. 8. 2014.“

                        sa nahrádza takto:
                        „Hamid Hamad Hamid al-'Ali. Dátum narodenia: 17. 11. 1960. Miesto narodenia: Kuvajt. Štátna príslušnosť: Kuvajt. Číslo cestovného pasu: a) 001714467 (kuvajtský cestovný pas); b) 101505554 (kuvajtský cestovný pas). Dátum zaradenia do zoznamu podľa článku 7d ods. 2 písm. i): 15. 8. 2014.“

                        3.

                           „Abd Al-Rahman Bin 'Umayr Al-Nu'Aymi [alias a) Abd al-Rahman bin 'Amir al-Na'imi; b) 'Abd al-Rahman al-Nu'aimi; c) 'Abd al-Rahman bin 'Amir al-Nu'imi; d) 'Abd al-Rahman bin 'Amir al-Nu'aymi; e) 'Abdallah Muhammad al-Nu'aymi; f) 'Abd al-Rahman al-Nua'ymi; g) A. Rahman al-Naimi; h) Abdelrahman Imer al Jaber al Naimeh; i) A. Rahman Omair J Alnaimi; j) Abdulrahman Omair al Neaimi]. Dátum narodenia: 1954. Miesto narodenia: Dauha, Katar. Štátna príslušnosť: Katar. Číslo cestovného pasu: 00868774 (katarský cestovný pas, platnosť uplynula 27. 4. 2014). Národné identifikačné číslo: 25463401784 (katarské IČ, platnosť uplynula 6. 12. 2019). Dátum zaradenia do zoznamu podľa článku 7d ods. 2 písm. i): 23. 9. 2014.“

                        sa nahrádza takto:
                        „Abd Al-Rahman Bin 'Umayr Al-Nu'Aymi [spoľahlivý alias: a) Abd al-Rahman bin 'Amir al-Na'imi; b) 'Abd al-Rahman al-Nu'aimi; c) 'Abd al-Rahman bin 'Amir al-Nu'imi; d) 'Abd al-Rahman bin 'Amir al-Nu'aymi; e) 'Abdallah Muhammad al-Nu'aymi; f) 'Abd al-Rahman al-Nua'ymi; g) A. Rahman al-Naimi; h) Abdelrahman Imer al Jaber al Naimeh; i) A. Rahman Omair J Alnaimi; j) Abdulrahman Omair al Neaimi]. Dátum narodenia: 1954. Miesto narodenia: Dauha, Katar. Štátna príslušnosť: Katar. Číslo cestovného pasu: a) 01461558 (katarský cestovný pas, platný do 20. 1. 2024); b) 00868774 (katarský cestovný pas, platnosť uplynula 27. 4. 2014). Národné identifikačné číslo: a) 25463400086 (katarské identifikačné číslo); b) 25463401784 (katarské identifikačné číslo, platnosť uplynula 6. 12. 2019). Adresa: Al-Waab, Katar. Dátum zaradenia do zoznamu podľa článku 7d ods. 2 písm. i): 23. 9. 2014.“

                        4.

                           „Ashraf Muhammad Yusuf 'Uthman 'Abd Al-Salam [alias a) Ashraf Muhammad Yusif 'Uthman 'Abd-al-Salam; b) Ashraf Muhammad Yusuf 'Abd-al-Salam; c) Ashraf Muhammad Yusif 'Abd al-Salam; d) Khattab; e) Ibn al-Khattab]. Dátum narodenia: 1984. Miesto narodenia: Irak. Štátna príslušnosť: Jordánsko. Číslo cestovného pasu: a) K048787 (jordánsky cestovný pas); b) 486298 (jordánsky cestovný pas). Národné identifikačné číslo: 28440000526 (katarské národné IČ). Adresa: Sýrska arabská republika (zdržiaval sa v decembri 2014). Dátum zaradenia do zoznamu v zmysle článku 2a ods. 4 písm. b): 23. 1. 2015.“

                        sa nahrádza takto:
                        „Ashraf Muhammad Yusuf 'Uthman 'Abd Al-Salam (pôvodný prepis: اشرف محمد يوسف عثمان عبد السلام) [spoľahlivý alias: a) Ashraf Muhammad Yusif 'Uthman 'Abd-al-Salam; b) Ashraf Muhammad Yusuf 'Abd-al-Salam; c) Ashraf Muhammad Yusif 'Abd al-Salam; nespoľahlivý alias: a) Khattab; b) Ibn al-Khattab]. Dátum narodenia: 1984. Miesto narodenia: Irak. Štátna príslušnosť: Jordánsko. Číslo cestovného pasu: a) K048787 (jordánsky cestovný pas); b) 486298 (jordánsky cestovný pas). Adresa: Sýrska arabská republika (zdržiaval sa k decembru 2014). Dátum zaradenia do zoznamu podľa článku 7d ods. 2 písm. i): 23. 1. 2015.“

                        5.

                           „Ibrahim 'Isa Hajji Muhammad Al-Bakr [alias a) Ibrahim 'Issa Haji Muhammad al-Bakar; b) Ibrahim 'Isa Haji al-Bakr; c) Ibrahim Issa Hijji Mohd Albaker; d) Ibrahim Issa Hijji Muhammad al-Baker; e) Ibrahim 'Issa al-Bakar; f) Ibrahim al-Bakr; g) Abu-Khalil]. Dátum narodenia: 12. 7. 1977. Miesto narodenia: Katar. Štátna príslušnosť: Katar. Číslo cestovného pasu: 01016646 (katarský cestovný pas). Dátum zaradenia do zoznamu v zmysle článku 2a ods. 4 písm. b): 23. 1. 2015.“

                        sa nahrádza takto:
                        „Ibrahim 'Isa Hajji Muhammad Al-Bakr (pôvodný prepis: ابراهیم عیسی حاجي محمد البکر) (spoľahlivý alias: a) Ibrahim 'Issa Haji Muhammad al-Bakar; b) Ibrahim 'Isa Haji al-Bakr; c) Ibrahim Issa Hijji Mohd Albaker; d) Ibrahim Issa Hijji Muhammad al-Baker; e) Ibrahim 'Issa al-Bakar; f) Ibrahim al-Bakr; nespoľahlivý alias: Abu-Khalil]. Dátum narodenia: 12. 7. 1977. Miesto narodenia: Katar. Štátna príslušnosť: Katar. Číslo cestovného pasu: 01016646 (katarský cestovný pas, platnosť uplynula 11. 1. 2017). Národné identifikačné číslo: 27763401255 (katarské identifikačné číslo). Dátum zaradenia do zoznamu podľa článku 7d ods. 2 písm. i): 23. 1. 2015.“

                        6.

                           „'Abd Al-Malik Muhammad Yusuf 'Uthman 'Abd Al-Salam [alias a) 'Abd al-Malik Muhammad Yusif 'Abd-al-Salam; b) 'Umar al-Qatari; c) 'Umar al-Tayyar]. Dátum narodenia: 13. 7. 1989. Štátna príslušnosť: Jordánsko. Číslo cestovného pasu: K475336 (jordánsky cestovný pas vydaný 31. 8. 2009, platnosť uplynula 30. 8. 2014). Národné identifikačné číslo: 28940000602 (katarské národné IČ). Dátum zaradenia do zoznamu v zmysle článku 2a ods. 4 písm. b): 23. 1. 2015.“

                        sa nahrádza takto:
                        „'Abd Al-Malik Muhammad Yusuf 'Uthman 'Abd Al-Salam (pôvodný prepis: عبدالملك محمد يوسف عثمان عبد السلام) [spoľahlivý alias: a) 'Abd al-Malik Muhammad Yusif 'Abd-al-Salam; nespoľahlivý alias: a) 'Umar al-Qatari; b) 'Umar al-Tayyar]. Dátum narodenia: 13. 7. 1989. Štátna príslušnosť: Jordánsko. Číslo cestovného pasu: K475336 (jordánsky cestovný pas, vydaný 31. 8. 2009, platnosť uplynula 30. 8. 2014). Dátum zaradenia do zoznamu podľa článku 7d ods. 2 písm. i): 23. 1. 2015.“

                        7.

                           „Abd Al-Latif Bin Abdallah Salih Muhammad Al-Kawari [alias a) Abd-al-Latif Abdallah Salih al-Kawari, b) Abd-al-Latif Abdallah Salih al-Kuwari, c) Abd-al-Latif Abdallah al-Kawwari, d) Abd-al-Latif Abdallah al-Kawari, e) Abu Ali al-Kawari]. Dátum narodenia: 28. 9. 1973. Štátna príslušnosť: Katar. Číslo cestovného pasu: a) katarský cestovný pas č. 01020802, b) katarský cestovný pas č. 00754833 vydaný 20. 5. 2007; c) katarský cestovný pas č. 00490327 vydaný 28. 7. 2001. Národné identifikačné číslo: katarský preukaz totožnosti č. 27363400684. Adresa: Al-Laqtah, Katar. Dátum zaradenia do zoznamu v zmysle článku 2a ods. 4 písm. b): 21. 9. 2015.“

                        sa nahrádza takto:
                        „Abd Al-Latif Bin Abdallah Salih Muhammad Al-Kawari (pôvodný prepis: عبداللطیف بن عبدلله صالح محمد الكواري) [spoľahlivý alias: a) Abd-al-Latif Abdallah Salih al-Kawari; b) Abd-al-Latif Abdallah Salih al-Kuwari; c) Abd-al-Latif Abdallah al-Kawwari; d) Abd-al-Latif Abdallah al-Kawari, e) Abu Ali al-Kawari]. Dátum narodenia: 28. 9. 1973. Štátna príslušnosť: Katar. Číslo cestovného pasu: a) 01020802 (katarský cestovný pas); b) 00754833 (katarský cestovný pas, platnosť uplynula 20. 5. 2007). c) 00490327 (katarský cestovný pas, vydaný 28. 7. 2001); d) 01538029 (katarský cestovný pas, platný do 14. 3. 2025). Národné identifikačné číslo: 27363400684 (katarské identifikačné číslo). Adresa: Al Kharaitiyat, Katar. Dátum zaradenia do zoznamu podľa článku 7d ods. 2 písm. i): 21. 9. 2015.“

                        8.

                           „Sa'd Bin Sa'd Muhammad Shariyan Al-Ka'bi [alias a) Sa'd bin Sa'd Muhammad Shiryan al-Ka'bi; b) Sa'd Sa'd Muhammad Shiryan al-Ka'bi; c) Sa'd al-Sharyan al-Ka'bi; d) Abu Haza'; e) Abu Hazza'; f) Umar al-Afghani; g) Abu Sa'd; h) Abu Suad]. Dátum narodenia: 15. 2. 1972. Štátna príslušnosť: Katar. Číslo cestovného pasu: katarský cestovný pas č. 00966737. Dátum zaradenia do zoznamu v zmysle článku 2a ods. 4 písm. b): 21. 9. 2015.“

                        sa nahrádza takto:
                        „Sa'd Bin Sa'd Muhammad Shariyan Al-Ka'bi (pôvodný prepis: سعد بن سعد محمد شریان الكعبي) [spoľahlivý alias: a) Sa'd bin Sa'd Muhammad Shiryan al-Ka'bi; b) Sa'd Sa'd Muhammad Shiryan al-Ka'bi; c) Sa'd al-Sharyan al-Ka'bi; nespoľahlivý alias: a) Abu Haza'; b) Abu Hazza'; c) Umar al-Afghani; d) Abu Sa'd; e) Abu Suad]. Dátum narodenia: 15. 2. 1972. Štátna príslušnosť: Katar. Číslo cestovného pasu: 00966737 (katarský cestovný pas, platnosť uplynula 16. 2. 2016). Národné identifikačné číslo: 27263401275 (katarské identifikačné číslo). Adresa: Umm Salal, Katar. Dátum zaradenia do zoznamu podľa článku 7d ods. 2 písm. i): 21. 9. 2015.“


title: Vykonávacie nariadenie Komisie (EÚ) 2021/550 z 26. marca 2021, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Radicchio Rosso di Treviso“ (CHZO)]

text:
                  31.3.2021

                  SK

                  Úradný vestník Európskej únie

                  L 111/1

         VYKONÁVACIE NARIADENIE KOMISIE (EÚ) 2021/550
         z 26. marca 2021,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Radicchio Rosso di Treviso“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Talianska o schválenie zmeny špecifikácie chráneného zemepisného označenia „Radicchio Rosso di Treviso“ zapísaného do registra na základe nariadenia Komisie (ES) č. 1263/96 (2) zmeneného vykonávacím nariadením Komisie (EÚ) č. 784/2008 (3).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (4).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Radicchio Rosso di Treviso“ (CHZO) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. marca 2021

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 1263/96 z 1. júla 1996, ktorým sa mení a dopĺňa príloha nariadenia (ES) č. 1107/96 o zápise zemepisných názvov a označení pôvodu podľa postupu ustanoveného v článku 17 nariadenia (EHS) č. 2081/92 (Ú. v. ES L 163, 2.7.1996, s. 19).

            (3)  Nariadenie Komisie (ES) č. 784/2008 z 5. augusta 2008, ktorým sa schvaľujú nezanedbateľné zmeny a doplnenia špecifikácie názvu zapísaného do registra chránených označení pôvodu a chránených zemepisných označení [Radicchio Rosso di Treviso (CHZO)] (Ú. v. EÚ L 209, 6.8.2008, s. 7).

            (4)  Ú. v. EÚ C 418, 3.12.2020, s. 9.